CELEX: 52017PC0426
Language: lv
Date: 2017-08-11
Title: Priekšlikums PADOMES ĪSTENOŠANAS LĒMUMS, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 11.8.2017
            COM(2017) 426 final
            2017/0192(NLE)
            Priekšlikums
            PADOMES ĪSTENOŠANAS LĒMUMS,
            ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Ar vēstuli, kas Komisijā reģistrēta 2017. gada 26. aprīlī, Rumānija lūdza arī turpmāk piemērot pasākumu, ar kuru atkāpjas no PVN direktīvas 287. panta, kas ļauj piemērot atbrīvojumu no PVN tādiem nodokļa maksātājiem, kuru gada apgrozījums nepārsniedz konkrētu robežvērtību. Turklāt Rumānija lūdza atbrīvojuma robežvērtību, kas ir EUR 65 000 ekvivalents valsts valūtā, palielināt līdz EUR 88 500 ekvivalentam valsts valūtā. 
            
            
               Saskaņā ar PVN direktīvas 395. panta 2. punktu Komisija ar 2017. gada 9. jūnija vēstuli ir informējusi pārējās dalībvalstis par Rumānijas pieteikumu. Komisija 2017. gada 12. jūnija vēstulē paziņoja Rumānijai, ka tās rīcībā ir visa informācija, kas vajadzīga, lai pieteikumu izvērtētu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm paredzēta iespēja piemērot īpašus režīmus mazajiem uzņēmumiem, tostarp iespēja atbrīvot no nodokļa tādus nodokļa maksātājus, kuru gada apgrozījums nepārsniedz konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli.
            
            
               Saskaņā ar PVN direktīvas 287. panta 18. punktu Rumānija var piemērot atbrīvojumu no PVN tādiem nodokļa maksātājiem, kuru gada apgrozījums nepārsniedz EUR 35 000 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. Saskaņā ar Padomes Īstenošanas lēmumu 2012/181/ES
                  2
                Rumānijai atļauts piemērot augstāku robežvērtību un rezultātā piemērot atbrīvojumu no PVN tādiem nodokļa maksātājiem, kuru gada apgrozījums nepārsniedz EUR 65 000. Ar Padomes Īstenošanas lēmumu 2014/931/ES
                  3
                šis pasākums tika pagarināts līdz 2017. gada 31. decembrim. Rumānija lūdza pagarināt pasākuma termiņu par vēl vienu ierobežotu laikposmu un vienlaikus palielināt atbrīvojuma robežvērtību līdz EUR 88 500. 
            
            
               Paredzams, ka robežvērtības palielināšana vairākiem mazajiem uzņēmumiem ar sašaurinātu saimniecisko darbību samazinās pienākumus PVN jomā un stimulēs minēto mazo uzņēmumu darbību, jo tie tiks atbrīvoti no vairākiem pienākumiem nodokļu jomā, piemēram, PVN deklarāciju iesniegšanas vai PVN uzskaites. Turklāt sagaidāms, ka, palielinot robežvērtību, tiks samazināts nodokļu iestāžu slogs, jo tās tiks atbrīvotas no nepieciešamības uzraudzīt mazu ieņēmumu iekasēšanu no liela skaita mazo uzņēmumu. 
            
            
               Rumānija uzskata, ka robežvērtības palielināšana valsts ieņēmumus būtiski neietekmēs. Aplēsts, ka robežvērtības palielināšana samazinās valsts budžeta ieņēmumus par aptuveni 0,60 % no kopējiem PVN ieņēmumiem. 
            
            
               Nodokļa maksātājiem, kuru apgrozījums nepārsniedz robežvērtību, joprojām būs iespēja reģistrēties kā PVN maksātājiem.
            
            
               •Saskanība ar pašreizējiem noteikumiem konkrētajā politikas jomā
            
            
               Līdzīgas atkāpes ir piešķirtas arī citām dalībvalstīm. Beļģijai
                  4
                EUR 25 000, Luksemburgai
                  5
                EUR 30 000, Polijai
                  6
                un Igaunijai
                  7
                EUR 40 000, Lietuvai
                  8
                EUR 45 000, Latvijai
                  9
                un Slovēnijai
                  10
                EUR 50 000 un Itālijai
                  11
                EUR 65 000. 
            
            
               Atkāpēm no PVN direktīvas vienmēr būtu jābūt ar noteiktu beigu termiņu, lai varētu novērtēt to ietekmi. Turklāt tiek pārskatīti PVN direktīvas 281.–294. panta noteikumi par īpašu režīmu mazajiem uzņēmumiem. Kā paziņots rīcības plānā PVN jomā
                  12
                un Komisijas 2017. gada darba programmā
                  13
               , Komisijas priekšlikums visaptverošu vienkāršošanas pasākumu veidā ir jāiesniedz līdz 2017. gada beigām.
            
            
               Tāpēc ierosināts atļaut Rumānijai palielināt robežvērtību līdz EUR 88 500 ekvivalentam valsts valūtā no 2018. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza PVN direktīvas noteikumus par īpašu režīmu mazajiem uzņēmumiem. 
            
            
               •Saskanība ar citām Savienības politikas jomām
            
            
               Lai gan salīdzinot ar citām valstīm piešķirto robežvērtību, šī robežvērtība ir samērā augsta, tomēr pasākums ir saskaņā ar Savienības mērķiem, kas saistīti ar mazajiem uzņēmumiem un ir izklāstīti Komisijas paziņojumā “Vispirms domāt par mazākajiem” Eiropas Mazās uzņēmējdarbības akts”
                  14
               , kurā dalībvalstis aicinātas tiesiskā regulējuma izstrādē ņemt vērā MVU īpatnības un tādējādi vienkāršot spēkā esošo regulējumu.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               PVN direktīvas 395. pants. 
            
            
               •Subsidiaritāte (neekskluzīvai kompetencei) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro.
               
            
            
               •Proporcionalitāte
            
            
               
                  Šis lēmums attiecas uz atļauju, ko piešķir dalībvalstij pēc pašas dalībvalsts pieteikuma, un tas neuzliek pienākumus.
               
            
            
               Ievērojot atkāpes ierobežoto darbības jomu, īpašais pasākums ir proporcionāls mērķim, proti, vienkāršojumam, kas attiektos uz lielāku skaitu mazo nodokļa maksātāju un uz nodokļu iestādi.
            
            
               •Instrumenta izvēle
            
            
               Ierosinātais instruments: Padomes Īstenošanas lēmums.
            
            
               Saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes Īstenošanas lēmums ir vispiemērotākais instruments, jo to var adresēt atsevišķai dalībvalstij.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Šā priekšlikuma pamatā ir Rumānijas pieteikums, un tas skar vienīgi minēto valsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               
                  Priekšlikums Padomes Īstenošanas lēmumam, ar ko palielina gada apgrozījuma robežvērtību, līdz kurai nodokļa maksātājus var atbrīvot no PVN. Tāpēc tas paplašina darbības jomu vienkāršošanas pasākumam, ar ko atceļ daudzas PVN saistības uzņēmumiem, kuru darbības gada apgrozījums nav lielāks par EUR 88 500 ekvivalentu attiecīgās valsts valūtā. 
               
               
                  Personām, kuru apliekamais apgrozījums nepārsniedz robežvērtību, nebūs jāidentificējas PVN nolūkā un nebūs jāglabā PVN reģistri un jāiesniedz PVN deklarācijas. Tādējādi pasākums samazinās šo personu administratīvo slogu. Tāpat tiks samazināts nodokļu iestāžu darba apjoms, jo tām nebūs jāuzrauga mazu ieņēmumu iekasēšana no lielāka skaita mazo uzņēmumu. 
               
            
            
               Tiek lēsts, ka, palielinot robežvērtību, ietekme uz budžetu Rumānijā PVN ieņēmumu izteiksmē ir aptuveni 0,60 % apmērā no pavisam iekasētajiem PVN ieņēmumiem.
            
            
               4.IETEKME UZ BUDŽETU
            
            
               Priekšlikums neietekmē ES budžetu, jo Rumānija veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu.
            
         
         
            
               2017/0192 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  15
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)saskaņā ar Direktīvas 2006/112/EK 287. panta 18. punktam Rumānija var piešķirt atbrīvojumu no pievienotās vērtības nodokļa (PVN) tādiem nodokļa maksātājiem, kuru gada apgrozījums nepārsniedz EUR 35 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               (2)Saskaņā ar Padomes Īstenošanas lēmumu 2012/181/ES
                  16
                Rumānijai atļauts piemērot augstāku robežvērtību un piemērot atbrīvojumu no PVN tādiem nodokļa maksātājiem, kuru gada apgrozījums nepārsniedz EUR 65 000. Ar Padomes Īstenošanas lēmumu 2014/931/ES
                  17
                šis pasākums tika pagarināts līdz 2017. gada 31. decembrim.
            
            
               (3)Ar vēstuli, kas Komisijā reģistrēta 2017. gada 26. aprīlī, Rumānija lūdza atļauju arī turpmāk piemērot atkāpi no 287. panta 18. punkta Direktīvā 2006/112/EK un vienlaikus palielināt atbrīvojuma robežvērtību līdz EUR 88 500 ekvivalentam valsts valūtā. 
            
            
               (4)Augstāka robežvērtība īpašajā režīmā, kas paredzēts mazajiem uzņēmumiem, ir vienkāršošanas pasākums, jo tā var ievērojami samazināt mazo uzņēmumu pienākumus PVN jomā.
            
            
               (5)Saskaņā ar Direktīvas 2006/112/EK 395. panta 2. punktu Komisija ar 2017. gada 9. jūnija vēstuli informēja pārējās dalībvalstis par Rumānijas pieteikumu. Ar 2017. gada 12. jūnija vēstuli Komisija paziņoja Rumānijai, ka tās rīcībā ir visa vajadzīgā informācija, lai izvērtētu pieteikumu.
            
            
               (6)Rumānija paredz, ka pasākums samazinās daudziem mazajiem uzņēmumiem to pienākumus PVN jomā. Turklāt ar to tiks samazināts nodokļu iestāžu slogs, jo tām nebūs jāuzrauga mazu ieņēmumu iekasēšanu no liela skaita mazo uzņēmumu. 
            
            
               (7)Atkāpes pasākuma rezultātā mazajiem uzņēmumiem būs mazāki pienākumi PVN jomā, tādēļ būtu jāatļauj Rumānijai pasākumu piemērot vienu noteiktu laikposmu. Nodokļa maksātājiem aizvien vajadzētu būt iespējai izvēlēties parasto PVN režīmu.
            
            
               (8)Direktīvas 2006/112/EK 281.–294. pants, ar ko reglamentē īpašo režīmu mazajiem uzņēmumiem, tiek pārskatīts, tādēļ ir iespējams, ka direktīva, ar ko groza minētos Direktīvas 2006/112/EK noteikumus, stāsies spēkā pirms atkāpes darbības termiņa beigām.
            
            
               (9)Pamatojoties uz Rumānijas sniegto informāciju robežvērtības palielināšanai galapatēriņa posmā būs tikai maznozīmīga ietekme uz iekasēto nodokļu ieņēmumu kopējo summu.
            
            
               (10)Atkāpei nav ietekmes uz Savienības pašu resursiem, ko veido PVN, jo Rumānija veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu
                  18
               ,
            
            
               IR PIEŅĒMUSI ŠO LĒMUMU. 
            
         
         
            
               1. pants
            
            
               Atkāpjoties no Direktīvas 2006/112/EK 287. panta 18. punkta, Rumānijai atļauts piešķirt atbrīvojumu no PVN tādiem nodokļa maksātājiem, kuru gada apgrozījums nepārsniedz EUR 88 500 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā.
            
            
               2. pants
            
            
               Šo lēmumu piemēro no 2018. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281.–294. panta noteikumus, atkarībā no tā, kurš termiņš ir agrāk.
            
            
               3. pants
            
            
               Šis lēmums ir adresēts Rumānijai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  OV L 347, 11.12.2006., 1. lpp. 
               
               
                  
                     (2)
                  OV L 92, 30.3.2012., 26. lpp. 
               
               
                  
                     (3)
                  OV L 365, 19.12.2014., 145. lpp. 
               
               
                  
                     (4)
                  Padomes Īstenošanas lēmums (ES) 2015/2348 (2015. gada 10. decembris), ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 330, 16.12.2015., 51. lpp.).
               
               
                  
                     (5)
                  Padomes Īstenošanas lēmums (ES) 2017/319 (2017. gada 21. februāris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 47, 24.2.2017., 7.–8. lpp.). 
               
               
                  
                     (6)
                  Padomes Īstenošanas lēmums 2016/2090/ES (2016. gada 21. novembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 324, 30.11.2016., 7. lpp.).
               
               
                  
                     (7)
                  Padomes Īstenošanas lēmums (ES) 2017/563 (2017. gada 21. marts), ar ko Igaunijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 80, 25.3.2017., 33. lpp.).
               
               
                  
                     (8)
                  Padomes Īstenošanas lēmums 2014/795/ES (2014. gada 7. novembris), ar kuru pagarina piemērošanas termiņu Īstenošanas lēmumam 2011/335/ES, ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 44. lpp.).
               
               
                  
                     (9)
                  Padomes Īstenošanas lēmums 2014/796/ES (2014. gada 7. novembris), ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 46. lpp.).
               
               
                  
                     (10)
                  Padomes Īstenošanas lēmums (ES) 2015/2089 (2015. gada 10. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 302, 19.11.2015., 107. lpp.).
               
               
                  
                     (11)
                  Padomes Īstenošanas lēmums 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11. lpp.).
               
               
                  
                     (12)
                  Komisijas Paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā Ceļā uz vienotu ES PVN zonu — laiks pieņemt lēmumu, Briselē, 7.4.2016., COM(2016)148 final.
               
               
                  
                     (13)
                  Komisijas 2017. gada darba programma “Panākot tādu Eiropu, kas aizsargā, dod iespējas un aizstāv”, Strasbūrā, 25.10.2016., COM(2016)710 final.
               
               
                  
                     (14)
                  COM(2008) 394, 2008. gada 25. jūnijs.
               
               
                  
                     (15)
                  OV L 347, 11.12.2006., 1. lpp.
               
               
                  
                     (16)
                  Padomes Īstenošanas lēmums 2012/181/ES (2012. gada 26. marts), ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 92, 30.3.2012., 26. lpp.). 
               
               
                  
                     (17)
                  Padomes Īstenošanas lēmums 2014/931/ES (2014. gada 16. decembris), ar kuru pagarina piemērošanas termiņu Īstenošanas lēmumam 2012/181/ES, ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 365, 19.12.2014., 145. lpp.). 
               
               
                  
                     (18)
                  Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).